
În timpul adunărilor sinodale diecezane de la Iaşi din noiembrie 2004, 
s-a prezentat, printre altele, şi situaţia dificilă a comunităţilor catolice 
care au biserici în construcţie sau nu sunt înzestrate cu structurile 
necesare pentru celebrările liturgice şi formarea credincioşilor. În acest 
context, un preot paroh a făcut următoarea afirmaţie: „Din cauza grabei 
de a avea lăcaşe de cult, acolo unde nu existau deloc sau nu erau suficient 
de încăpătoare, s-au ridicat şi biserici în care nu-ţi vine să te rogi!” Preotul 
nu a dezvoltat această chestiune, însă din scurta lui intervenţie am înţeles 
că dorea ca bisericile să fie biserici şi, în general, toate cele ce au de-a face 
cu biserica să fie în concordanţă cu rostul lor, adică muzica bisericească 
să fie bisericească, rugăciunea rugăciune etc. 

Faptul că unuia sau altuia nu-i vine să se roage într-o biserică poate 
avea mai multe cauze: biserica este apăsătoare, greoaie din cauza 
combinației nefericite de stiluri de construcţie (de exemplu, biserica este 
zidită în stil modern, iar în interior se cultivă o atmosferă clasică prin 
picturi, icoane, statui, mobilier, haine liturgice); biserica este un loc în 
care se amestecă fără discernământ domeniile de referinţă (de exemplu, 
muzica liturgică este înlocuită cu muzica sacră, religioasă sau, şi mai rău, 
cu muzica profană); biserica este respingătoare prin exces de ornamente 
— prea multe flori, icoane şi statui, becuri şi fundiţe etc. —, prin defecţiuni 
elementare (dezordine, praf, păianjeni), prin simplificare leneşă a 
celebrărilor liturgice, prin import exagerat de cântece, programe şi stiluri 
pastorale străine problemelor şi tradițiilor locale şi aşa mai departe. 

Pe frontispiciul sau la intrarea în multe biserici se mai vede încă 
această indicație: „Aici este casa lui Dumnezeu şi poarta cerului!” Fără 
îndoială, asemenea cuvinte au efect de aducere aminte a semnificației 
bisericii dacă sunt acoperite prin fapte şi realităţi care vorbesc despre 
Dumnezeu şi deschiderea cerurilor. În acest sens, unele lucruri ţin de 
educaţia artistică a preotului şi a credincioşilor, altele, însă, de formarea 
teologică a arhitecţilor şi artiştilor. De aceea, sunt încredinţat că se 
impune căutarea unui dialog între artă şi credinţă, între preot şi artist. 

Prima premisă pastorală care ar justifica necesitatea dialogului am 
găsit-o în Catehismul Bisericii Catolice, care, vorbind despre locurile 
favorabile rugăciunii, afirmă: 


Locurile cele mai favorabile pentru rugăciune sunt oratoriul personal sau 
familial, mănăstirile, sanctuarele de pelerinaj şi, mai cu seamă, biserica [s.n.], 
locul propriu al rugăciunii liturgice pentru comunitatea parohială şi locul 
privilegiat al adoraţiei euharistice (CBC, 2696). 


O altă premisă constă în faptul că rugăciunea trebuie să fie o înălțare 
a sufletului către Dumnezeu, un elan al inimii, o privire spre cer, un 
strigăt de recunoştinţă şi de iubire adresat lui Dumnezeu Tatăl, prin Isus 
Cristos, în Duhul Sfânt. Lucrul acesta se poate întâmpla în multe locuri, 
dar în locul favorabil rugăciunii trebuie evidenţiat într-un fel sau altul. 

Alte premise combină motivații de ordin istoric şi factual (de exemplu, 
tema religioasă este una dintre temele cele mai tratate de artiştii din toate 
timpurile şi locurile) cu cele de ordin antropologic (această colaborare a 
fost mereu un izvor de îmbogăţire spirituală pentru oameni). 

Pe lângă premisele ce invită la dialog, există şi piedici ce îngreunează 
colaborarea între preot şi artist. 

Mai întâi, lipsa de experienţă într-un domeniu străin de cel al propriei 
specializări, deci lipsa de educaţie interdisciplinară. Această mentalitate 
a separării radicale între artă şi credinţă, între religie şi artă are rădăcini 
adânci în trecutul nostru recent, de care cu greu ne putem debarasa. 

Apoi, dacă, în modernitate, arta s-a separat de credinţă, de religie, în 
postmodernitate sau în zilele noastre, arta a asumat expresii religioase 
fără discernământ, provocând daune atât credinţei, cât şi artei înseşi. 

Cu toate acestea, Biserica apreciază arta, convinsă fiind că arta 
autentică este foarte aproape de credință, chiar dacă în exterior e separată 
de Biserică. Pentru omul credincios, arta este un fel de punte de legătură 
cu experiența religioasă, este o chemare adresată misterului, este un glas 
al aşteptării universale de mântuire. Lucrul acesta a fost formulat de 
Conciliul al II-lea din Vatican în constituția pastorală privind raportul 
dintre Biserică şi lumea contemporană Gaudium et spes, care, referindu-se 
la rolul artelor, în general, spune: 


Intr-adevăr, ele se străduiesc să cunoască caracterul propriu al omului, 
problemele şi experiența sa, în efortul de a se cunoaşte şi perfecționa pe sine 
însuşi şi lumea; se preocupă să-i descopere locul lui în istorie şi în Univers, să-i 

pună în lumină necazurile şi bucuriile sale, nevoile şi capacităţile sale şi să 
schiţeze o soartă mai bună a omului (GS 62). 


Îndemnuri cu privire la necesitatea reluării dialogului dintre artă şi 
credinţă au fost formulate şi de papa loan Paul al II-lea în Scrisoare către 
artişti (1999). Astfel, potrivit Sfântului Părinte, arta trebuie să fie 
autentică, iar credinţa să se transforme în putere de discernământ. În 
aceste condiţii, arta de inspiraţie creştină izvorăşte din necesitatea 
credincioşilor de a elabora semne prin care să exprime, pe baza Scripturii, 
misterele credinţei şi, în acelaşi timp, un cod simbolic prin care să se 
recunoască şi să se identifice, mai ales acum, când lumea întreagă este 
expusă pericolului globalizării şi omogenizării tehnologice. 

Invitaţia papei are o bază istorică, deoarece încă de la începuturile 
creştinismului s-au manifestat diferite forme de dialog între artă şi 
credință. De exemplu, primele bazilici creştine au preluat canoanele 
arhitectonice ale vechiului păgânism, dar, în acelaşi timp, le-au adaptat 
la cerinţele noului cult. Exemple tipice ale acestui tip de sinteză sunt 
bazilica „San Pietro” şi bazilica „San Giovanni in Laterano” din Roma, 
precum şi „Haghia Sophia” din Istanbulul de azi (Constantinopolul de 
odinioară). 

Dar nevoia de a contempla misterul şi de a-l propune nemijlocit celor 
simpli s-a concretizat în pictura şi sculptura sacră, pe de o parte, iar pe de 
alta, în arta cuvântului şi a sunetului. Programele artistice ale unor 
părinţi ai Bisericii, ca, de exemplu, Augustin, Ilariu din Nazianz, Paulin 
de Nola, valorificau deopotrivă formele moştenite de la clasici şi seva 
curată a evangheliei, motiv pentru care spuneau: „Singura noastră artă 
este credinţa, iar Cristos este cântarea noastră”. 

Din punct de vedere muzical, sfântul Grigore cel Mare pune premisa 
(prin redactarea lucrării Antiphonarium) pentru dezvoltarea organică a 
muzicii sacre de inspiraţie creştină. Fiind foarte originală — prin 
modulaţiile sale, prin îmbinarea dintre frumos şi adevăr, prin răpirea 
sufletului din lumea sensibilă şi instalarea lui în lumea veşnică, chiar şi 
pentru câteva clipe —, această muzică a luat numele lui Grigore, de aici, 
denumirea de cântul gregorian, şi a devenit expresia melodică tipică a 
credinței Bisericii în timpul celebrării liturgice a misterelor divine. 

De-a lungul timpului, patrimoniul artistic s-a dezvoltat, îmbogăţindu-se 
cu o mulţime de lucrări sfinte foarte inspirate, care sunt greu de evaluat 
cantitativ. Dintre acestea, rămân, în primul rând, marile construcţii de 
cult, în care funcţionalitatea se îmbină cu măiestria care uneşte fascinația 
frumuseţii şi intuiţia misterului. În felul acesta, au apărut diferitele 
stiluri arhitectonice în istorie: stilul roman, care se remarcă prin forţă şi 

simplitate, stilul gotic, care subliniază elanul şi splendoarea, stilul baroc, 
neo-gotic etc. Oricum, diferitele expresii arhitecturale nu sunt doar 
roadele intuiţiei unui artist, ci ele au ceva în comun cu sufletul şi cultura 
unui popor, care se remarcă în istorie prin modul său specific de a trăi 
legătura cu Dumnezeu — taină cutremurătoare şi, în acelaşi timp, 
fascinantă. În sensul acesta, stilurile arhitectonice şi muzica sacră pun în 
lumină diferitele forme de umanism şi de spiritualitate ale unui popor. 

Aplicând acest îndemn pontifical la situația noastră locală, trebuie să 
spunem că trebuie lucrat mai mult la formarea viitorilor preoți, arhitecți 
şi artişti, ca celebrările liturgice, arhitectura şi muzica liturgică să fie o 
epifanie a frumuseții, adecvată timpurilor şi nevoilor comunităților 
noastre, care se confruntă cu grava problemă a pierderii identității şi 
unității creştine. Oare nu am putea să dezvoltăm un tip de comuniune 
între generații, bazată pe admirația frumuseții? 

Aşadar, Biserica are nevoie de artă, pentru că trebuie să facă 
perceptibilă şi atrăgătoare lumea invizibilă a lui Dumnezeu, iar arta are 
puterea de a desprinde un aspect al mesajului creştin şi de a-l traduce în 
forme, linii arhitectonice şi sunete muzicale, ajutând intuiţia celui care 
priveşte sau ascultă. Biserica are nevoie de arhitecţi, pentru că are nevoie 
de spaţii pentru a aduna poporul creştin şi pentru a celebra misterele 
mântuirii. Arhitecţii sunt invitaţi de Biserică să construiască biserici care 
să fie adevărate locuri de rugăciune şi, în acelaşi timp, autentice lucrări 
de artă, adică edificiile religioase să nu elimine valoarea transcendentă şi 
aura de mister a mesajului creştin pentru care sunt destinate. De 
asemenea, Biserica are nevoie de muzicieni pătrunşi de gustul pentru 
mister, conştientă fiind că, prin cântările religioase, credința este trăită 
ca belşug de bucurie, iubire, aşteptare încrezătoare a intervenţiei 
mântuitoare a lui Dumnezeu. 

Fiecare instituție educațională participă la formarea umană şi 
religioasă a generațiilor viitoare în funcție de profil, de finalitățile proprii. 
Din acest punct de vedere, sunt de părere că preotul ar putea să 
primească sugestii interesante de la arhitect şi artist, dacă în timpul 
formării s-ar sublinia mentalități şi comportamente înclinate spre sinteză, 

care să izvorască din uimire şi admirație, din aducere de mulțumire, din 
implicare şi angajare pentru binele altora. 

Punctul de pornire este uimirea, admirația şi mirarea. Nu doar natura 
sau arta, ci şi Biserica ar trebui să conducă la aceste sentimente prin 
experienţa prezenţei tainice a lui Dumnezeu în biserică. Cine simte acest 
mister poate accepta cu mai multă uşurinţă lucrarea lui Dumnezeu 
revelată în creaţie şi în istorie, care, după cum se ştie, nu poate fi 
percepută în mod pozitivist, adică doar cu ajutorul logicii umane. De 
aceea, putem spune că arhitectura şi muzica sacră au rol de pregătire a 
omului pentru întâlnirea cu lucrarea tainică a lui Dumnezeu. 

Într-un moment secundar, ajungem la aducerea de mulţumire, 
recunoştinţa, care presupun familiaritatea cu lumea gratuităţii totale în 
care are loc minunatul schimb de daruri. Cultivând apropierea de 
Dumnezeu, bisericile invită şi adună lumea în acţiunea de laudă, în pace 
şi bucurie. 

În al treilea rând, solidaritatea divină trăită în întâlnirea cu misterul 
oglindit de Biserică şi cântat prin muzică conduce la solidaritate cu 
ceilalţi, într-o acţiune de împărtăşire a darurilor primite. Aşadar, roadele 
întâlnirii cu Dumnezeu cel tainic în biserică se văd în angajarea pentru 
promovarea demnităţii umane, a dreptăţii şi a păcii, valori care îl apropie 
pe om de Dumnezeu. 

Aşadar, dialogul dintre artă şi credinţă poate fi reluat dacă aceste trei 
baze de pornire sunt asumate serios de programele educaţionale ale 
instituţiilor interesate. Printre rezultatele posibile ale dialogului, am 
putea să avem mai multe biserici unde oamenilor le vine să se roage, am 
putea să ne trezim cu preoţi având gusturi artistice adevărate şi artişti 
care merg la biserică din motive de credinţă, ceea ce, astăzi, trebuie să 
recunoaştem, nu e puţin. 


